กิตติรัตน์วิตกอสังหาริมทรัพย์เสี่ยงเกิดฟองสบู่
กิตติรัตน์ยอมรับภาคอสังหาริมทรัพย์เสี่ยงเกิด &#8220;ฟองสบู่&#8221; หากเงินทุนไหลเข้าต่อเนื่อง
21 มี.ค. 2556

กิตติรัตน์ยอมรับภาคอสังหาริมทรัพย์เสี่ยงเกิด “ฟองสบู่” หากเงินทุนไหลเข้าต่อเนื่อง 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า หากเงินทุนจากต่างประเทศยังคงไหลเข้าประเทศไทยอย่างต่อเนื่อง ก็มีความเสี่ยงที่จะเกิดภาวะฟองสบู่ในภาคอสังหาริมทรัพย์ที่มาจากการเก็งกำไร ซึ่งส่วนใหญ่เป็นการเก็งกำไรของนักลงทุนในประเทศมากกว่า แต่ในขณะนี้สัญญาณฟองสบู่ยังมีภาพไม่ชัดเจนนัก 
“นักลงทุนต่างประเทศที่นำเงินเข้ามาระยะสั้น ไม่มีใครเอาเงินไปเก็งกำไรซื้อคอนโดมิเนียม แต่จะซื้อตราสารในตลาดการเงินจากผู้เคยถืออยู่ ซึ่งก็คือนักลงทุนของไทย เมื่อนักลงทุนไทยขายตราสารบางส่วนก็นำเงินไปซื้ออสังหาริมทรัพย์ เพราะเมื่อราคาสินทรัพย์ตราสารการเงินขยับขึ้นไป ก็มีสภาพคล่องเพียงพอที่นักลงทุนไทยจะขยับไปซื้ออสังหาริมทรัพย์ ซึ่งตรงนี้มีความเสี่ยงและตอนนี้ก็มีความเสี่ยง” นายกิตติรัตน์ กล่าว
นายกิตติรัตน์ ระบุว่า การที่ นายวีรพงษ์ รามางกูร ประธานคณะกรรมการธนาคารแห่งประเทศไทย (ธปท.) เกรงว่าจะเกิดฟองสูบในภาคอสังหาริมทรัพย์นั้นเป็นเรื่องที่ถูกต้อง ซึ่งฝ่ายที่เกี่ยวข้องก็ต้องหาแนวทางป้องกันไว้ก่อน เพราะโอกาสเกิดอย่างนั้นมีความเป็นไปได้ หากเงินทุนไหลเข้ายังดำรงอยู่อย่างต่อเนื่อง 
“ดร.โกร่ง กังวลว่าจะเกิดฟองสบู่ แต่กิตติรัตน์ บอกว่า ไม่กังวล เพราะเงินไหลเข้า แต่เงินไหลออกก็มี และเมื่อเงินเข้ามา ธปท.ก็ช่วยดูดออกไป ซึ่ง ธปท.คงไม่ใช้คำว่าดูดออก แต่ใช้คำว่าใช้อัตราดอกเบี้ยซื้อตราสารมา เงินจึงไม่ท่วมระบบ แต่ ดร.โกร่ง บอกว่า ถึงดูดก็ไม่ทันกับเงินที่มันไหลเข้ามา นี่คือมุมที่เราเป็นห่วง” นายกิตติรัตน์ กล่าว
นายกิตติรัตน์ กล่าวว่า มองไกลไปอีกขั้น คือ เป็นห่วงคนดูดเงินเพื่อไม่ให้เงินท่วมระบบ เพราะคนดูดเงินไปจะรับภาระนั้นได้ต่อเนื่องยาวนานเพียงใด แนวทางนี้กับนายวีรพงษ์มีส่วนคล้ายกัน คือ มีเงินไหลเข้าแล้วไหลไปอสังหาริมทรัพย์